**Datum: 08.03.2025. SAOPŠTENJE ZA MEDIJE**

**m:tel čestita praznik podrškom: 100.000 KM za Sigurne kuće u BiH**

*Niste same, imate prijatelje!*

Ove godine, kompanija m:tel je svoju čestitku povodom Međunarodnog dana žena – 8. marta upotpunila akcijom „Niste same, imate prijatelje“. Donacijom od 100.000 KM Sigurnim kućama u BiH i otvaranjem humanitarnog broja 1411, m:tel pruža podršku ženama žrtvama nasilja i šalje jasnu poruku – da nisu same.

Ovu akciju m:tel simbolično započinje baš na praznik kojim se slave prava žene i njen položaj u društvu, a trajaće sve do kraja mjeseca aprila, do kada je otvorena linija 1411 za donaciju 1 KM po pozivu za sve korisnike m:tel fiksne i mobilne mreže. Iznos dobijen ovim putem, kao i novčana donacija kompanije, biće podijeljeni na osam Sigurnih kuća u BiH, koje se nalaze u Banjaluci, Sarajevu, Bijeljini, Modriči, Mostaru, Tuzli, Bihaću i Zenici.

Za mnoge žene, sopstveni dom je najopasnije mjesto. Većina njih nema podršku porodice ni zajednice, ni ekonomsku sigurnost da izađu iz kruga nasilja. Njihovo jedino utočište su Sigurne kuće u BiH. I zato ova donacija nije samo finansijska podrška, već i poruka da žene koje trpe nasilje nisu same.

„Svaka žena zaslužuje da bude sigurna, da ima priliku za novi početak. Društvena odgovornost ne sme biti samo fraza, već konkretan potez, a m:tel će nastaviti da podržava one kojima je pomoć najpotrebnija. Istovremeno, verujemo da je društvena odgovornost polje na kojem velike kompanije treba da sarađuju i udruže snage kako bi pokrenule pozitivne promene u društvu. Snaga velikih kompanija ogleda se ne samo u njihovom poslovnom uspehu, već i u njihovoj sposobnosti da pruže podršku onima kojima je najpotrebnija“, izjavila je generalna direktorka kompanije m:tel Jelena Trivan.

U Sigurnim kućama u BiH je samo u periodu od dvije i po godine bilo smješteno više od 1.300 žena i djece. Zajedno, govoreći o ovom problemu i pomažući Sigurnim kućama, možemo biti dovoljno jak glas razuma koji može napraviti veliki korak ka boljoj budućnosti.

**Pozovite 1411!**

Ključne riječi: mtel, Niste same, imate prijatelje, Sigurne kuće

Izvor fotografija: m:tel PR